Chibraltar

Chibraltar (en grafía etimolochica, anglés y castellano Gibraltar, pronunciato /dʒɨˈbrɒltər/ en anglés y /xiβɾalˈtaɾ/ en castellano) ye un territorio d'ultramar perteneixient a lo Reino Uniu. Ye situato a lo sud d'a Peninsula Iberica en o Estreito de Chibraltar, a los piez d'o penyón d'o mesmo nombre. A suya población ye de 27.967 habitants en 2007, en una superficie de 6,5 km² y una densidat de 4.290 hab/km². A ciudat ye un centro bancario y turistico, y base de l'Armata Britanica (Royal Navy). Toponimia Provién de l'arabe جبل طارق (/Chabal Tarik/) que significa Mont de Tarik, suposato caudiello berber que dentró en a Peninsula Iberica bella cosa enantes que Muza. En o "Liber Regum" en parlan: En o "Libro de las Cheneracions", relacionato con l'anterior plegan a fer servir a ch d'a grafía moderna: Historia Chibraltar y Ávila (antiga ciudat y tozal en l'actual Ceuta) formaban as ditas Columnas d'Hercules, que os mariners fenicios marcoron con unas columnas d'archent ta indicar a los pueblos mediterranios as mugas d'a zona segura de navegación. Anglaterra y os Países Baixos, dos grans potencias maritimas, yeran enemigas de l'aspiración de Felipe d'Anchú (mas tardi Felipe V d'Espanya) a lo trono d'Espanya. En chulio de 1702, mientres a Guerra de Succesión Espanyola, plegoron ta Cádiz y desembarcoron en Rota y Puerto de Santa María. O 4 d'agosto de 1704, una atra escuadra anglesa prenió Chibraltar. Os suyos comandants (Sir George Rooke y o Prencipe Chorche) prenioron o Penyón en nombre de l'Archiduque Carlos d'Austria, pretendient a la cadiera d'Espanya. Entre os expedicionarios, se i trobaba un batallón de catalans, que desembarcoron en l'actual Catalan Bay. Un d'os protagonistas d'istos escaicimientos ye o famoso duque de Marlborough (dito Mambrú por os espanyols). Nueu anyos mas tardi, a conquiesta se formalizo por meyo d'o Tractau d'Utrecht (1713), en o que Espanya cedeba a lo Reino Uniu o Penyón con a condición d'evitar, u en defecto d'ixo controlar, o contrabando enta Espanya. Espanya prebó de reconquerir ista ciutat, en 1727, 1779 dica 1782, y no reconoixió a ocupación d'ista zona d'o suyo territorio. En 1783, por o tractau de París, Espanya acceptó a cesión de la sobirania de Chibraltar a lo Reino Uniu a cambio d'a recuperación de Menorca y parti de Florida. Toz os intentos ta recuperar Chibraltar fracasoron debito a la superioridat anglesa en a mar. O escritor espanyol, naixito de Cádiz, José Cadalso morió en un d'istos intentos. S'establió una muga e un campo militar en Chibraltar. Os chibraltarenyos de 1704 se'n heban tresladato con a insignia d'o suyo municipio ta San Roque y chunto iste lugar creixió atro dito Los Barrios. Mas tardi se repobló tamién Alchecira (albandonata dende 1369). Mientres a Guerra Civil Espanyola, as tropas britanicas ocuporon l'itsmo, que no heba estato cedito a Anglaterra, a on i construyioron un aeropuerto. D'atra man mientres a Segunda Guerra Mundial, Chibraltar estió a base d'operacions militars britanicas entre l'Atlantico y a Mediterranio, amás d'estar o solo territorio d'Europa continental que se mantenió libre d'ocupación por as fuerzas de l'Eixe. Francisco Franco consideraba a ocupación como una afrenta a la dignidat espanyola, y ye por ixo que mirando de forzar una devolución mantenió trancata "la varana" mientres 13 anyos. Cuan remató a dictadura se permitió unatra vegata o paso de viachers y mercaderías. En l'actualidat os gubiernos espanyols continan reclamando a sobirania u cosobiranía d'o Penyón, encara que ista reclamación siempre ha estato refusata por o gubierno britanico; os habitants de Chibraltar han esfendito lo suyo dreito d'autodeterminación, garantizato por a Carta d'a ONU en a suya resolución Nº 1514 (XV), y, en referendums convocatos por as autoridaz locals, han refusato albandonar a sobirania britanica. Demografía Como ye propio en un puerto mediterranio de gran importancia, l'actual población tien un orichen diverso: principalment britanico y espanyol, con minorías d'orichen italiano, portugués, maltés, arabe y chudieu. Os ciudadanos de Chibraltar son ditos "llanitos", posiblement d'o nombre italiano Gianni, de Giovanni (Chuan). As relichions mas populars son o catolicismo (76%), o protestantismo (anglicanismo) (6%), o islam (6,9%), o chudaísmo (2,3%) y 7% denguna u bella atra. Chibraltar ye un d'os territorios mas densament poblatos d'o mundo, con alto u baixo 4.290 personas por km². A requesta d'espacio s'ha solucionato con a ocupación de tierra a lo mar, que actualment representa un tercio d'a superficie total d'a ciudat. Divisions territorials Chibraltar ye dividita en siet arias residencials, que apareixen en a siguient tabla. As cifras de población s'han preso d'o censo de 2001: Luengas y parlas A unica luenga oficial ye l'anglés y ye emplegata por o gubierno y as escuelas, pero a mayor parti d'os habitants charran tamién o dialecto andaluz d'o castellano. Amás se charran atras luengas como l'arabe u o maltés y o clamato "llanito" (pronunciato [jɑˈnito] u [ʒɑˈnito]) que tien como base o castellano andaluz con gran influencia de l'anglés y a-saber-los amprens atras luengas como o chenovés, o italiano, o maltés, o portugués y o chudeocastellano.